बिहार के सुपौल में पुलिस ने हाइवे लूट गैंग का पर्दाफाश किया है। जिले के त्रिवेणीगंज अनुमंडल क्षेत्र में कई लुटकांड को अंजाम देने वाले 5 अपराधियों को गिरफ्तार करने के साथ-साथ पुलिस ने आधा दर्जन लूटी गई मोटरसाइकिल, दर्जनों पॉकेट पर्स, एक मास्केट बंदूक, 2 जिंदा कारतूस, धारदार चाकू, कई मोबाइल फोन व कैश भी इनके पास से बरामद किया है। बता दें कि हाइवे पर सक्रिय इन बदमाशों के वारदात से इलाके में दहशत का माहौल कायम था। वहीं, एक साथ इस लूट गैंग को पकड़ने के बाद सुपौल में एसपी मृत्युंजय कुमार चौधरी ने प्रेस कॉन्फ्रेंस कर पर्दाफाश किया है। एसपी ने बताया कि इन अपराधियों के द्वारा हथियार के बल पर इलाके में लूट जैसी घटनाओं को अंजाम दिया जाता था। हाल के दिनों में दो अलग-अलग जगहों पर बाइक, नकद और मोबाइल फोन लूटकांड को लेकर सुपौल के सहायक पुलिस अधीक्षक जितेंद्र कुमार के नेतृत्व में स्पेशल टास्क फोर्स गठित की गई। इसी कड़ी में इस गैंग को पकड़ा गया। एसपी ने यह भी बताया कि लूट गैंग में शामिल अन्य अपराध कर्मियों की गिरफ्तारी हेतु भी अभियान चलाया जा रहा है।